Den lille, glade garder fra den konkursramte legetøjskæde BR får nyt hjem.

Salling Group køber nemlig BRs brand og Top-Toys varelager, skriver detailgiganten i en pressemeddelelse.

Aftalen omfatter ikke Toys'R'Us-brandet, men altså kun BR.

- Hvordan BR-brandet på sigt vil blive anvendt, har vi ikke taget endelig stilling til endnu, siger Per Bank, der er administrerende direktør i Salling Group.

1.200 medarbejdere skal ikke med

Heller ikke de fysiske butikker eller de 1.200 medarbejdere, der er fritstillet efter legetøjsgigantens konkurs sidst i december, er en del af aftalen.

Om Salling Group Salling Group kalder sig selv Danmarks største detailkoncern.

Dagligvarekæmpen omfatter blandt andet kæderne Føtex, Bilka, Netto, Salling og wupti.com.

Salling Group har mere end 50.000 ansatte og omsætter årligt for mere end 58 milliarder kroner på tværs af Danmark, Sverige, Tyskland og Polen.

Hver uge handler mere end ni millioner kunder i Dansk Supermarkeds butikker.

Salling Group blev i sin tid grundlagt af Hermann Salling. Han startede med en manufakturhandel i Søndergade i Aarhus i 1906 og åbnede siden et stormagasin i 1948.

Hermann Salling åbnede det første supermarked i Danmark - en Føtex i 1960. Samme år stiftede han selskabet Jysk Supermarked.

I 1964 gik A.P. Møller ind i dagligvarebranchen. Han blev partner i Jysk Supermarked med 50 procent. Og ved samme lejlighed skiftede selskabet navn til Dansk Supermarked.

Siden solgte A.P. Møller Mærsk ud af sin andel af detailkæmpen. Først i 2014 - og senest i november 2017 solgte Mærsk de sidste 19 procent til Salling Fondene, som nu er eneejer.

I 2018 skiftede Dansk Supermarked navn til Salling Group.

Kilder: Dansk Supermarked, A.P. Møller-Mærsk,Ritzau

- Det er beklageligt, når kompetente medarbejdere i branchen mister deres arbejde efter butikslukninger. Med 1500 ledige jobs i Salling Group er der forhåbentlig muligheder for mange af Top-Toys dygtige medarbejdere hos os, fortsætter han.

Salling Group står blandt andet bag kæderne Bilka, Føtex, Netto, Wupti.com og Salling Stormagasiner, og virksomheden har planer om, at varerne skal sælges i nogle af disse butikker.

- I første omgang ser Salling Group et stærkt samspil mellem det opkøbte varelager og Føtex’ og Bilkas eksisterende udbud af legetøj, skriver virksomheden.

Julegaver kan byttes trods konkurs

Top-Toys deroute startede 30. november, hvor selskabet efter et stort underskud gik i rekonstruktion.

Kort før jul blev kreditorerne enige om en plan, der skulle give Top-Toy seks måneder til at komme på fode igen.

Legetøjskoncernen valgte dog alligevel at trække stikket og gå konkurs i slutningen af december efter et skuffende julesalg.

Har man købt eller fået julegaver fra Top-Toy kan gaverne fortsat byttes hos andre af Salling Groups butikker.

Før nytår lancerede Bilka og Føtex nemlig en bytteservice, så julegaver købt i BR og Toys'R'Us i Danmark kan byttes til andet legetøj i Føtex' og Bilkas udvalg, skriver detailkæden.

- Bytteordningen fortsætter uændret hele måneden, så julegaver kan byttes frem til den 31. januar, hvis varen findes i Føtex, Bilka eller på Bilka.dk, oplyser Salling Group.